khistorydata/jeongjo-sjw-relations huggingface dataset:
정조 10년
李泰永。以漢城府言啓曰。西部假官訓鍊習讀金光鉉。旣已代直本部。則昨於甕幕失火。所當聞卽馳往。一邊救火。一邊報府。而況臣府入直郞廳。招致書員。以急速往救之意。分付假官。而終不動念出去。亦無一字所報。事之駭痛。莫此爲甚。本部兩實官。雖已除本仕出去。然旣爲躬往火所。則屢百戶延燒。有異尋常失火。事當急先馳報。而今日早食時。始爲報來者。亦不無稽緩之失。自臣府。今方推治下屬。而假官金光鉉。不足以除汰爲懲。卽令兵曹嚴加科治。何如。傳曰。令兵判嚴棍懲礪。可也。
정조 10년
權以綱。以刑曹言啓曰。屢次批旨之下。不爲擧行。非不知萬萬未安。而金天欽負犯。非比尋常規避大論。甘心護逆。前後凶賊之種下生種。專出於以德相爲非逆。則天欽之罪。實爲諸賊之前茅。其所關係。果何如。而適値邦慶。量移善地。已是莫大之寬典。其子之肆然請宥。極涉無嚴。雖以事係爲父。特貰重勘。而何可因其干恩。遽許從施乎。此而全釋。則漸壞之隄防。益無餘地。凶徒之生心覬覦者。必將接跡而起。區區迷執。終無以奉行成命。惶恐敢啓。傳曰。赦名自異。依前草記批旨施行。可也。
정조 10년
吏曹判書金履素疏曰。伏以。天氣淸朗。園幸穩旋。聖孝克伸。群情胥悅。仍伏念臣。庸愚鈍劣。無所比數。而遭際休明。踐歷崇顯。旣覆燾之。又全保之。隆恩厚澤。淪浹肌髓。自顧無似之賤臣。何以獲此於聖朝哉。斯惟我殿下。追念臣先故。而覃及其後裔。俾得與於任使之末。藹然聖意。有足以感激豚魚。臣每一念至。血淚被面。思所以少酬我聖上罔極之恩者。區區寸心。炳然如丹。而第臣才識蔑劣。稱塞無路。惟以殫竭心膂。奔走筋力。爲一半分報效之地。故有官則進。有命則膺。未嘗有飾讓之計。日月之明。庶幾俯燭。而乃若天官冢宰。其任至大。其責至重以臣迂滯之性。崎嶇之蹤。初非可以擬議。而年前特授日。迫於事會。逃遁不得。拚棄素守。冒沒肅命。數月䃲礡。瘡疣盡露。罪戾自速。郵罰不加。畢境薄勘。非罰伊恩。至今追思。感惶交切。則今此新命之復及於臣。是豈臣夢想之攸及哉。噫。臣之一身。非臣所有。死生夷險。惟上所命。凡係一切職務。豈敢有一毫占便之心。而至於銓選之任。有百難進。無一可堪。顧臣知識之昏矇。聞見之孤陋。歷數當世。無與臣比。以何藻鑑。辨別賢愚。以何力量。權衡人物乎。且臣。涉世則有冥擿之歎。持身則無方便之路。朝班出入。影響全疎。官職去就。罣礙多端。若非瘝曠。都是疵謗。似此規模。似此擧措。式至于今。幸免大戾者。罔非我聖上生成之澤。而今若復處睢盱之場。重理僨誤之事。早晩顚沛。竟墜坑坎。則雖以殿下之至慈至仁。亦安能事事庇保。每每拯濟也哉。此臣所以聞命以來。夙夜憂懼。如縛求解。不知自措者也。又況僚官之坐罷。縱緣親嫌。臣心之難安。便若已當。輦路召命。至煩再三。而末由祗承。尤增惶隕。玆敢隨詣闕外冒死仰籲。伏乞天地父母。察臣不稱之實。諒臣至切之懇。亟命鐫遞臣新授之職。以幸國事。仍勘臣瀆擾之罪。以安私分。千萬幸甚。答曰。省疏具悉。所辭過矣。卿其勿辭行公。
정조 10년
永祐園親祭祭報府。亞獻官領議政鄭存謙。終獻官判府事徐命善。贊禮禮曹判書李在協。典祀官奉常正李敬采。園司別檢曺允遂。執禮直閣鄭大容。執尊司僕正尹㬦。大祝待敎李崑秀。祝史副司果徐美修。齋郞副修撰李羽晉。贊者引儀慶明運崔慶鎭。謁者兼引儀慶邦運成元柱。贊引假引儀李孝達鄭熙濟。祭監監察李升運李弘源。
정조 10년
丙午四月初一日卯時。上詣永祐園。親祭入侍時。行都承旨洪秀輔。左承旨趙興鎭。右承旨李祖承。左副承旨趙衍德。右副承旨權以綱。同副承旨李泰永。記事官金孝建。假注書朴蓍壽。記注官承膺祚金健修。記事官尹行任。二提學趙㻐。二直提學朴祐源。檢校直閣徐鼎修徐龍輔。直閣鄭大容。待敎李崑秀。以次侍立訖。上具翼善冠黲袍。乘輿詣版位。行再拜禮訖。詣神位前。上香獻酌。亞終獻如儀訖。降復位。上行再拜禮。仍詣望燎位。望燎訖。還入小次。命書傳敎曰。本宮守僕宗廟事知守僕等。依例施賞。上曰。自園洞口。至興仁之門外。捧上言。出榻敎上改具戎服乘輿出。至洞口外。降輿乘馬。駕至鼓巖。命軍士房承旨入侍。興鎭承命進前。上命書傳敎曰。所坐雖關後弊。飭已施矣。前大司憲吳載純。前大司諫鄭存中。竝給牒敍用。上命在外及未肅拜違牌三司許遞。前望單子入之。待下批牌招察任。又命新除授三司中罷散人。竝敍用。上命在外吏曹參判許遞。前望單子入之。待下批牌招察任。竝出駕前下敎上命書傳敎曰。除拜後。尙不出肅。事甚未安。吏曹判書金履素牌招。申飭行公。吏曹判書金履素牌不進。上命更爲牌招。命都承旨入侍。秀輔進前。上曰。馳詣景慕宮。奉審摘奸以來。秀輔承命出。吏曹判書金履素再牌不進。上命書傳敎曰。吏曹判書金履素。從重推考。仍以前牌。各別催促。上曰。東關王廟。當展拜。百官道上留住。大臣入參。出駕前下敎上曰。洪領敦寧入侍事。傳諭于祗迎處。仍命宣傳官。開中月刀作門。賤臣承命出。與領敦寧洪樂性。偕入進前。上曰。路中不得長語。而遠出迎候。不亦勞乎。樂性曰。聖敎至此。不勝惶悚矣。通宵勞動。聖體不瑕有損節。上曰。一樣矣。命退。敎曰。金判府事。以遞馬所。入侍事。遣史官傳諭。賤臣承命出傳。吏曹判書金履素三牌不進。上曰。更爲牌招。仍詣遞馬所。命書傳敎曰。俄聞卿路左祗迎。以遞馬所入侍事。使史官傳諭矣。今聞以情勢不爲膺命云。極爲過矣。雖至日暮。見卿然後還宮。此意。更令承旨傳諭于金判府事。詣東關王廟下輦所。上命備局有司堂上入侍。金華鎭徐有隣趙時俊。承命進伏。上曰。甕幕失火事。卿等果詳聞否。有隣曰。俄果得聞矣。上曰。及今之時。殘民被災。實爲矜惻。果有別般變通乎。華鎭曰。聞戶數甚多。元恤典外。則似難支當矣。有隣曰。若自朝家。別有施惠之擧。則果甚好矣。時俊曰。殘民之被災。實可矜惻。自上若有施惠。果合事宜。而第戶數甚多云矣。上曰。還宮後。卿等考出元恤典及年前失火前例。與大臣。更爲登對稟定。好矣。上詣版位。行再拜禮訖。上曰。大臣皆入參乎。興鎭曰。入來矣。命書傳敎曰。本廟歷臨。立碑後。初行之擧。廟司。邊將除授。守僕帖加成給。南廟一體擧行事。分付。上命金判府事入侍。判府事金熤進前。上曰。卿之處義。豈不過乎。熤曰。向者人言。尙今悚蹙矣。上曰。所遭。不必言及矣。卿之章箚。果皆覽悉。而予亦以先朝受訓炳若日星爲批矣。卿之處義。萬萬過當矣。道上不能長語。後日更爲登對。好矣。命退。上乘馬進發。駕至敦化門。命宣傳官持標信。解嚴各營。仍還內。諸臣以次退出。
정조 10년
丙午四月初一日未時。上御誠正閣。大臣備局有司堂上入侍時。左承旨趙興鎭。假注書朴蓍壽。記注官金健修。記事官尹行任。領議政鄭存謙。有司堂上李命植金華鎭徐有隣趙時俊。以次進伏訖。存謙曰。經宵勞動之餘。聖體。若何。上曰。一樣矣。日氣甚旱。民事。何如云耶。存謙曰。近乍久旱矣。農務方殷。想多有望霓之處矣。上曰。江村失火事。何以則爲好耶。存謙曰。値今農節。殘民被災實。甚矜憐矣。上曰。前例考出乎。存謙曰。元恤典則大戶米九斗。中戶七斗。小戶五斗。獨戶三斗。而辛亥甲子年。亦以此施行矣。上曰。年前豆木浦失火時。恤典考出乎。領曰。此則未及詳見。而今番則戶數甚多。元恤外。似難一一擧論矣。上曰。今番則不可以米斗頒給。當此方農之時。勢難自力奠接。卿等各陳所見。存謙曰。我國之事。輒引前例。今若因聖敎。雖有從厚之典。後日如有若此之時。則勢難一一繼爲矣。命植曰。臣待罪北伯時。咸興府內失火戶數。爲九百七十餘戶矣。其時因先朝下敎。勿大小戶。各小米一石式。宣諭後頒給矣。此實咸興設立後無前之惠。故民皆欣欣。相告曰。吾王之澤。頌溢境外。傳聞亦甚宏壯矣。其後。又有他邑失火處。亦以此例頒施。則民皆知以應例。不如咸興初施之時。蓋不必出例。而今則値此農時。若有別惠。則誠甚好矣。華鎭曰。列邑元恤典。亦不甚些。四百戶餘。似難盡數加惠。今此下敎。雖出之愛民之德意。而後日若有此失火事。必難一一如今番爲之矣。有隣曰。今此下詢。實出愛民之至德。臣實欽仰。而府內則本無恤典。此異於遐鄕故耳。雖係元恤典。頒給於渠輩。實爲無前之恩。而今若特敎加給。則其爲施惠之道。尤爲合當矣。第此後則勿爲作例。只以百戶以上擧論。實爲防後弊之一端矣。時俊曰。以恩施民。實由廣濟之至意。臣誠欽歎之不暇。而國事每引前例。今此特敎施惠後。若因而用之。實難繼爲。此後則勿爲作例。恐合事宜矣。上曰。米斗雖曰加數頒給。而奠接似難及今爲之矣。有隣曰。若依賑恤例。富民中。如有私自相助者。自朝家。或以加資。或從所願施賞。則想有出力者矣。上曰。此則不可以自朝家知委者矣。仍命書傳敎曰。昔河內失火。燒千餘家。漢武。使汲黯持節往視之。黯還曰。謹以便宜。發倉賑貸。漢帝嘉之。夫黯。一使臣。猶能不負其職。矧乎爲人上者。寧使一夫一婦。失其所哉。昨日甕幕之火。延及數百戶。自朝至夜。烟熖亘空。重以乍旱之餘。驟風連吹。鬱攸所過。蔀屋偏受。詩所云。燎之方揚。寧式滅之者。政謂此也。所可幸者。火燃於淸晝。不至傷人而。要之。蕩析厥居。則灼若觀火矣。一夫之失所。尙有若己推之歎。況數百之家。計其老壯弱丁。又不啻數十百人者乎。煨壁荒墟。何以葺理。弊褐糲飯。何以經紀。無衣無食。又無以入此室處。如是而雖免顚連。得乎。且予念爾等燋頭爛額。啼呼於江岸沙堤之上。想像光景。如在目中。又況被燒之家。軍校居多云。隨駕將士。雖令該營。趁卽解送。恐無以及時措置。慘憐之情。有倍他民。嗚呼。江民。予所存恤者。年前別遣衣繡之臣。詢問爾等疾苦。而伊後無別般實惠之及爾等者。懷保之念。常所憧憧。今爾等。以不虞之災。相率而入焚蕩之中。夫頒火禁火。卽王政之所先。而使爾等至此職由予一人有咎。反躬慙恧。無以爲諭。雖未能救之於未焚之前。亦豈仍恝而不之恤乎。且遇災恤民。京外宜無間然。而外邑則凡有水火之災。有恒定恤典焉。有別給米包焉。軍布則停免。里徭則蠲減。而五部無是例。此誠厚遠而薄邇。以予爲爾等之心。有例無例。何足較計。召見大臣備堂賑堂。另詢調給之策。特倣外邑恤典之例。使卽倍數擧行。坊役。限三年除免。軍校則自外營。別施恤典。方以校理金啓洛慰諭御史差下。馳往慰問。更以結構營産之方。勅令悉以措處後復命。從此至繡衣復命。無非予宵旰耿耿之時。爾等處在輦轂。捨此焉往。須各扶老携幼。少須臾忍住。各安厥居。辦復舊業。回蹕之路。先遣宣傳官慰諭。又使近臣銜綸往宣。爾等明聽之。如有所欲陳之事。毋大毋小。具悉附奏。庸體予戀。爾等至意事。御史召集失火民人。詳細曉諭。轉往八江。仍爲詢瘼以來。又命書傳敎曰。校理金啓洛。江邨失火處。慰諭御史差下。牌招入侍。上命吏判牌去來知入。賤臣承命出。還奏曰牌不進矣。上曰。吏判事。有何所執。而若是違召云耶。存謙曰。俄見疏槪。而未知其爲執者矣。上曰。疏辭則以參議事。若是云。此則過矣。存謙曰。吏曹判書金履素。特敎牌招之下。連事違召。不爲膺命。其在事體。誠極未安。從重推考。何如。上曰。依爲之。出擧措上命書傳敎曰。住蹕牌招。五違召命。今於承批之後。又復違牌。且其疏辭處義。無所據。領相以此亦已請推。事體所在。豈可更事違傲。吏曹判書金履素牌不進。傳旨勿施。更卽牌招。嚴飭開政。金啓洛承牌進伏。上命進前。敎曰。甕幕失火事。爾其聞之乎。鄕民猶有恤典。況此府內之民乎。今爾爲慰諭御史。爾其招集民人。宣布俄下綸音。必爲使之奠接。仍爲轉往八江。問瘼以來。出去時。軍官。必以經事之人率去也。命退。上命吏判牌去來知入。健修承命出。還奏曰。承牌入來云矣。存謙曰。今番節使回便。齎來咨文中。有賜物及使臣參宴事。此則不可無答。以前頭使行。別伸謝悃之意。令文任合撰一咨。正書安寶後。定禁軍。給馬下送于灣府。使之傳給鳳城將。以爲轉致北京之地。何如。上曰。依爲之。出擧措上命書傳敎曰。雜科會試。監臺不可不備員。新除授兩司違牌人。竝許遞。校理李勉兢。聞有實故。亦爲許遞。與臺諫未差之代。今日政差出。上命左承旨右承旨許遞。今日政差出。出榻敎仍命退。諸臣以次退出。
정조 10년
行都承旨洪秀輔坐。行左承旨具明謙坐。右承旨趙衍德坐。左副承旨李東馨坐直。右副承旨權以綱坐。同副承旨未差。注書金孝建病一員未差。假注書朴蓍壽仕直金祖淳仕。事變假注書李儒修仕。
정조 10년
永祐園親祭罷後翌日。大殿王大妃殿惠慶宮中宮殿世子宮。奎章閣政院玉堂口傳問安。答曰。知道。
정조 10년
藥房都提調徐命善。提調李命植。副提調洪秀輔啓曰。展禮園寢。經宿齋殿。聖慕克伸。淸蹕穩旋。伏未審夜間。聖體。若何。臣等率諸御醫趁早入診。詳察聖候。爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。卿等不必入侍矣。
정조 10년
李東馨啓曰。卽者。同副承旨李泰永謂有情勢。陳疏徑出。原疏纔已捧入。而伴直無人。右副承旨權以綱。牌招入直。何如。傳曰。同副承旨牌招入直。
정조 10년
權以綱啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 10년
李東馨啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
傳于洪秀輔曰。左副承旨牌招。
정조 10년
以吏曹參議李集斗牌不進罷職傳旨。傳于李東馨曰。只推。
정조 10년
注書金孝建病。代以金祖淳爲假注書。
정조 10년
傳于趙衍德曰。右承旨入侍。
정조 10년
兵曹。以李漢昌爲禁軍別將。
정조 10년
傳于李東馨曰。召對爲之。
정조 10년
李東馨。以弘文館言啓曰。修撰李書九。旣有只推之命。卽爲牌招察任。何如。傳曰。允。
정조 10년
權以綱。以戶曹言啓曰。時御所各處墻壁垣宇。依定式奉審後。擇日修改事。草記。允下矣。令日官推擇。則今月十二日卯時爲吉云。分付紫門監。以此日時始役。而亦令本曹郞廳。監董擧行。何如。傳曰。允。
정조 10년
李東馨。以兵曹言啓曰。因啓下單子。左右考喧羅將金聖大等二名。近仗軍士金春成等二名。各木一疋施賞之意。敢啓。傳曰。知道。
정조 10년
具明謙。以兵曹言啓曰。漢城府西部入直假官習讀金光鉉。令兵曹嚴加科治事。草記批旨內。令兵判嚴棍懲礪可也事。命下矣。依下敎。西部入直假官訓鍊院習讀官金光鉉。嚴棍十五度之意。敢啓。傳曰。知道。
정조 10년
具明謙。以兵曹言啓曰。以右捕廳西部麻浦契民家失火時禁盜單子。傳曰。昨日未時失火形止。今日始爲登聞。寧有如許事理。卿則從重推考。該校。令兵判決棍。此後形止。卽爲啓聞。俾無遲滯之弊事。命下矣。依下敎。該字內右邊加設捕盜軍官林春郁。行首捕盜軍官朴道寬。竝決棍十度。此後則失火形止。趁卽登聞。毋敢如前稽滯事。嚴飭放送之意。敢啓。傳曰。知道。
정조 10년
李東馨。以成均館大司成意啓曰。臣以陞補試取。方在泮宮矣。居齋儒生等。不入朝食堂。有捲堂之擧。故招問其所由。則諸生等書進所懷以爲臣等竊伏見尹光紹疏語。則以尹拯父子。謂有三世師事之義。或稱先正。或稱斯文。至敢曰。先朝必稱先正。又曰。不載寶鑑。聖意有在。又敢引肅廟宸章。妄自援證。噫嘻。渠若有一分臣子之心。則安敢若是其無忌憚哉。恭惟我肅宗大王丙申處分。實在於擬書墓文登覽之後。而聖意誠以父師輕重之是非。不可不辨。生三事一之義理。不可不明。先命去宣擧拯先正之稱。毁宣擧之文集。撤宣擧之賜額。追奪其父子官爵。至以予心一悟。是非自明爲敎。又以予意汝遵。堅持勿撓。爲貽燕之訓。猗歟大聖人處分。炳若日星。故先大王臨御五十年。一遵肅廟之志事。絲綸之間。未嘗有先正之稱。我殿下嗣服之初。又追兩朝之盛意。更下丙申之處分。前聖後聖。其揆一也。噫。彼光紹。只述辛壬凶徒。非先王本意之語。要作眩惑嘗試之計。不知自陷於誣罔悖逆之罪。噫嘻。痛矣。宣擧拯父子之罪。俱載於肅廟丙申處分時下敎。則臣不敢更爲臚列。而略擧其槪。則康王軍前。句踐詐矣之說及比干諫紂之語。俱是誣聖背師之言。而終至於悖義而滅倫。則此實萬古難貰之罪。而惟彼光紹。乃敢阿護之。尊尙之。游辭擺弄。恣意跳踉。今若律之以春秋之法。則先治黨與之罪。渠安敢辭哉。臣等忝居首善之地。目見義理將晦。邪詖益肆。而默無一言。則是實負我列聖朝四百年培養之化。故憂憤所激。不能自已。敢以還收尹拯父子復官之請及兼治光紹輩悖亂誣罔之罪。構成一疏。相率叫閽矣。伏閤五日。見阻喉院。終未得仰徹天聽。臣等抑鬱之忱。爲如何哉。喉院雖以朝禁退却。而臣等竊念我聖上設禁之意。實在於朝臣章疏。而不在於韋布。則恐不必一例抯搪。而況我列聖朝優待賢關。凡有陳疏。未嘗一日見阻者。自是四百年古事。而今遽至此。此莫非臣等誠意淺薄之致也。自顧惶愧。何敢爲晏然入堂之計哉云云。臣以聖廟捲堂事體。極爲未安之意。縷縷開諭。多般勸入。則諸生等。終不回聽。何以爲之。敢啓。答曰。相臣箚批。誦諭丙申訓辭。伊後賓筵。亦有說話。爾等之如是煩浼。誠過矣。聖廟空堂。事體至爲未安。斯速還入事。卿其曉諭諸生。仍設食堂後。草記。
정조 10년
具明謙。以禁衛營言啓曰。本營哨官姜瑋受由過限。依例汰去之意。敢啓。傳曰。知道。
정조 10년
具明謙。以訓鍊都監言啓曰。今番甕里屢百戶燒燼。極爲驚心。臣旣承下敎。本局失火軍兵五十六名等處。各布子一疋。空石十立分給。宣布德意之意。敢啓。傳曰。知道。
정조 10년
具明謙。以御營廳言啓曰。依傳敎。今番甕幕里失火人中。本廳騎士一人。京標下軍八名。楊花牙兵十二名。待年軍三名。所居家舍。亦入於燒燼中。故各木綿一疋。空石十立分給之意。敢啓。傳曰。知道。
정조 10년
具明謙。以守禦廳言啓曰。依傳敎。今番甕幕里失火人中。本廳標下軍一名所居家舍。亦入於燒燼中。故木綿一疋。空石十立助給之意。敢啓。傳曰。知道。
정조 10년
大司憲尹承烈。大司諫林蓍喆。掌令魚錫齡。持平韓商新金養根。獻納申禹相。副校理沈晉賢申馥。正言姜世綸。修撰成種仁。副修撰李羽晉洪義浩啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
大司憲尹承烈。大司諫林蓍喆。掌令魚錫齡。持平韓商新金養根。獻納申禹相。正言姜世綸啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得。快施王章。請物故罪人衡。亟命王府。施以孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
持平韓商新啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請薪智島荐蕀罪人瑩中。設鞫嚴問。快施當律。請物故罪人國榮。亟施孥籍之典。請尹得孚嚴鞫得情。請亟寢煥九島配之命。卽令王府。拿來嚴鞫。快正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得因。快正王法。答府曰。不允。
정조 10년
正言姜世綸啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王法設鞫問。快施當律。請巨濟府絶島安置罪人朴宗集。亟令至府拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請渭原郡定配罪人烱魯。亟寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王法。請還發配所罪人宋迪中。亟命王府。拿來。嚴鞫得情。新除授司諫朴廣源。時在京畿長湍地。請斯速乘馹上來事下諭。答院曰。不允。下諭事。依啓。
정조 10년
刑曹啓目。罪人鄭盤奉打殺黃興坤結案取招爲白乎旀。干連金光得兄弟。知機逃躱。其弟就成。雖已捉來。其兄光得。尙未捉得。嚴飭左右捕廳。刻期跟捕。何如。判付啓。過齋後。卿等會坐訊推。各具意見稟處爲良如敎。又啓目。擊錚人黃載楹放送。所供如此。上裁。何如。判付啓。誠如其矣原情。該府使李慶麟。濫殺人命之罪。不可不詳覈嚴繩。分付道臣。除尋常。詳査狀聞爲有矣。慶麟果有濫殺之擧。則以渠爲父訟冤之情。宜卽鳴錚呼籲是去乙。瞰其因事被拿之際。有此構誣前倅之事。査事自査事。民習自民習。且如向來扶安事相似。此一款。一體査問以聞事。分付爲良如敎。又啓目。罪人安守林。盜踏圖書。假稱宮差。無限作弊情節。從不取服。不可不與車春大等。一番頭面而後。可以得情。一倂捉來對質。何如。判付啓。不必如是持久。應問人處。一番頭面後。斯速決處爲良如敎。
정조 10년
左副承旨李東馨疏曰。伏以。園寢展拜。聖慕克伸。經宿回鑾。玉體無愆。臣民忭幸。曷有其已。仍念臣本昏愚鈍劣。最居人下。而歲首朝參。適忝見職。半日周旋。百出瘡疣。臺評峻發。至被譴罷。惶恐慚恧。無地自容。不意今者。忽伏奉銀臺新命。未知聖明。何所取於已試蔑效之蹤。而有此誤恩也。苟論當時溺職之失。則臣實爲首。豈可以時月之稍久。有所自恕。晏然爲承膺之計哉。義分雖重。廉防亦大。玆敢來詣闕外。略陳短章。伏乞聖明。俯垂諒察。亟許鐫以安私分。以謝公議。不勝幸甚。省疏具悉。爾其勿辭察職。
정조 10년
同副承旨李泰永疏曰。伏以。臣卽伏見館儒所懷以陳疏伏閤見阻喉院。至有捲堂之擧。臣卽該房也。慙恧之極。靡所容措。蓋臣之牢拒不捧。雖出於嚴畏朝禁。而儒疏見格。旣是前所未有之事。儒生輩。因此捲出。而臣獨晏然在職。則其可謂有廉防乎。玆敢忙陳短章。徑出禁扃。伏乞聖明。俯賜鑑諒。特遞臣職。以肅朝綱。以安私分。不勝幸甚。答曰。省疏具悉。爾其勿辭察職。
정조 10년
持平金養根疏曰。伏以。祐園之親享利成。孺慕之聖孝克伸。臣民攢頌。大小惟均。伏念我王世子邸下。籌添寶齡。衣長干尺。岐嶷之姿天成。溫文之譽日播。伏惟我殿下嘉悅之懷。曷有其極。竊不勝延頸抃手之至。仍伏念臣。才短補袞之線。識蔑窺管之斑。直一鄕鄙間倥侗無用底物耳。生質樸陋而周旋之昩方。言議拙澁而時樣之不合。通籍二十餘年。初無毫分效勞之可言。則其爲玷名器而羞淸朝。宜莫如臣矣。臣揣分量才。自足丘壑。不復以當世爲望。而只以古人所謂知我無益於世。退娛太平烟月者。爲區區報答之義矣。不自意。柏府除命。又下於因事入京之際。臣誠惝怳。臣是何人。辱聖明之異數。乃至於此也。臣亦有一般秉彝之性。百感千悚。不宜私義之敢言。而第臣自遭年前人言。臺端一步。便作鐵限。何敢以事在旣往。自同於全然無事之人。亦何忍有懷敢隱。以自外於天地父母之前哉。蓋臣於甲午冬。待罪見職也。所陳所懷中。敢以極選一代之經術重望。以輔翼元良之意。粗擧其端。以冀睿學。不專以詞藻爲尙。而必從事於經術。斷斷赤心。只出於此。而鄕闇之所致。不能完轉於下語。憂愛之所切。全未覺察於觸忌。畢竟所拾於古人糟粕者。適足以乖物情駭重聽。而謗議譁然。擧朝爲之代悚。伏荷先大王天覆海涵之澤。不但不賜譴何。乃反以爲。沖子陳勉。語甚剴切。特下優答焉。不然。臣安得復有今日也哉。臣跧伏鄕廬。所以日夜感泣而圖酬者。只在於移事殿下。以報先大王罔極之恩而已。但伊時駁正之論。至今追思。不覺顔騂而背汗。其所謂癡蠢闒茸。全無知識。八箇字。眞是孟孫之藥石矣。適中臣病。打開一生。臣固受而自反。何敢爲辨明之圖。而從古以來。安有聖人御世。而癡蠢闒茸。乃能廁跡於臺閣者哉。然則臣之日前肅命。蓋緣雜科開場。適無監試之員。園幸隔日。宜有扈駕之班。而中夜天牌之下。無暇回旋。翌日儀注之出。遂復落後。趨謝之章皇。雖出於不敢俟駕。去就之顚倒。實不勝自顧憮然。以其情則本在於往役。而論其跡則終歸於沒恥。臣實有靦。人謂斯何。臣之自來情踪。旣如是難冒。則到今晏然因仍。決非臣之所敢出也。昨値動駕經宿。玆始冒入文字。伏乞聖明。特軫維張之道。亟許鞶褫之恩。使公器重而私分伸焉。臣於控免之章。不合拖及他說。而感祝之極。丹衷益激。敢以敎儲一語。復申前日之所懷。伏惟少垂澄省焉。嗚呼。皇天默佑。祖宗垂隲。誕降我春宮邸下。俾基我東億萬年無疆之休。冊禮已擧。孝經載講。八域含生之倫。孰不以太平萬世。欣跂頌蹈。而第伏念蒙養之功。身敎之謨。莫急於此日。我殿下。所以念念而在玆。事事而彌篤者。蓋不外乎古聖王敎導之法矣。臣嘗聞舜之命夔典樂也。必先擧胄子爲言者。豈不以元子胄子。自有天下國家之責。敎導之方。尤不可不豫故耶。所以負以吉士。擇於諸母等事。粵自寢牀之初。敎法固已行矣。逮其就傅之後。則尤爲之嚴於擇人。于以贊之善而諭之德。上之必得周召史佚之流。而下之猶取博聞有道術者。一有邪人。不幸廁乎其間。則亦必逐而去之。是知輔翼儲位之道。莫善於早諭敎與選左右。而其說見於保傅傳者詳矣。朱夫子當孝宗在宥之初。勤勤以敎法疎略爲憂。有曰。近世之所以敎者。不過記誦書札之工。而未嘗開之以孝仁禮義之習。至於容貌詞氣。衣服器用。則雖極於邪侈。而未有以裁之也。苟寮屬具員而無保傅之嚴。講讀備禮而無箴規之益。則是猶家有明月夜光之珍。而委之衢路之側。盜賊之衝也。蓋正直之難親。諂諛之易合。從古然矣。春秋鼎盛之君。尙恐不免此患。況以知思不定。向方靡的之時乎。在昔皇朝名臣霍韜。進十三幅聖功圖。以爲早養睿姿。預培聖功之本。是時太子沖幼。未及出閤。宮僚雖備。未及登筵。而韜。以此圖進。仍請勅下內侍謹厚人員。將此冊。時備皇太子觀玩。其言曰。雖太子未必講解文義。而觀於圖像。其所契悟。庶或愈於講說之煩。此誠千古切至之論也。我肅廟朝筵臣。又建請圖繪古人善行。進于春宮。以爲養正之資。其時兼司書臣金鎭圭。應旨進圖屛。旣以周文武之視膳養疾。掲弁于諸圖。又添之以黃香扇枕。陸績懷橘。叔敖陰德。子路負米。王祥氷鯉。孟宗冬笋等事。書解八幅之上。蓋苟可以一分有裨於東宮作聖之資。則自下有請而不必以陳談自薄。自上有施而不必以虛文自謙。承華今日。又豈非前修進圖之會乎。自貽哲命。罔不在厥初。而愚臣昔年所懷。在今日。又爲當務之急。臣如自阻於已敗之轍。而不復敢謦欬。則是臣徒以自己利害而負殿下也。負東宮也。臣雖至迷。亦何忍爲此哉。伏想我殿下垂裕之謨。止慈之情。必不待臣言之覶縷。而憂治危明。臣子之誠。聖繼神承。國家之福。玆敢不避煩複。更誦前說。伏願殿下。不以人廢言。留神採納焉。嗚呼。君臣父子之性。卽所謂天理民彝。而朱夫子亦曰。君父之讎。不與共戴天者。發於至痛。不能自已之同情。噫嘻。痛矣。丙丁以來。亂逆之變。尙忍言哉。鄭妻之極妖。實爲麟謙之窩窟。而公不勝私。尙貸應施之律。龜柱之窮凶。自是量𨩌之根柢。而恩及掩義。久屈常刑之嚴。以至逆節滔天。如國榮而偃死牗下。凶圖畢露如德相。而免肆東市。三尺之未及快伸。已是神人之所憤。八議末減之論。奚爲於劇逆之類哉。世變層生。餘孽潛滋。梟張獍伺。愈出愈毒。卽今三司百寮之所痛心切齒。沐浴而請討者。熟非王法罔赦之魁。一天不共之讎。而所謂魯趾能恒夏揆衡弘。卽亘萬古所未有之大逆射天之圖。罵日之慘。言之骨寒。思之膽裂。若可以少懲。而終不能永絶。澤白京質。跳踉之不足。而煥采瑮福。又復敢盤結。此無他故矣。徒以天網太恢。亂賊不知懼也。噫。國是靡定。人心漸溺。而尹得孚則偃便自在。李魯春則尋常竄配。失刑如此。尙何望其明彝倫而戢亂逆乎。伏惟我殿下。德洽好生。以龍蛇爲可化也。量恢容物。以山藪爲可包也。猗歟盛哉。誠千古罕有矣。第伏念虞舜之大聖。而不貸四凶之誅。漢法之太寬。而必施不道之律者。誠以懲癉之政嚴。然後汚俗維新。殄殲之典行。然後妖孽知畏也。書曰。威克厥愛允濟。愛克厥威允罔功。何殿下不念此箇道理。使天憲日壞。凶孽暗長也。臣竊憫焉。臣竊慨焉。伏願聖明。惕然改圖。毅然賜斷。無少顧惜。無復靳持。使一部明義錄義理。得以大明於天下後世焉。答曰。省疏具悉。首陳事。言甚切實。當體念附陳事。悉諭諸批。前望點下。蓋出愍爾。以鄕闇坐罪。勿辭察職。
정조 10년
丙午四月初二日辰時。上御重熙堂。左副承旨入侍時。左副承旨趙衍德。假注書朴蓍壽。記注官金健修。記事官李崑秀。以次進伏訖。上曰。承旨李東馨疏批已下。出牌。又命兵曹判書入侍。賤臣承命出傳。與兵曹判書徐有隣偕入進伏訖。上曰。江邨失火民人奠接事。昨雖下敎。而家邨不可不及今區劃。何以爲之則爲宜耶。有隣曰。臣於昨日筵中親承下敎。以江邨失火民人奠接事。過勤聖慮。至及於家材之從長覓給。而京洛異於鄕曲。辦得無路。未免泯默而退矣。卽聞前戶判之言。則戶曹收稅所未收稅松雜木。全數留置。夫其數。爲三千七十餘介。昨伏見傳敎之後。仰體恤民之至意。欲爲陳達助給而未果云。三百餘戶燒燼。三千餘介材木。雖甚不足。而就其中。抄出貧窮者。酌量分給。則可以及時結構。而對揚德意。無過於此。令漢城府抄出貧窮民人。修成冊。送于奉命所待御史指揮。仍令戶曹郞廳眼同分給。何如。上曰。前戶判之體予恤民之意。以收稅木。要令登筵指陳。極爲嘉尙。不負近日所知。依卿所奏。卽令戶郞眼同分給後。木物數及分給形止。開錄狀聞事。御史處一體下諭。可也。仍命退。諸臣以次退出。
정조 10년
丙午四月初二日酉時。上御誠正閣。召對入侍時。參贊官李泰永。侍讀官申馥。檢討官洪義浩。待敎李崑秀。假注書朴蓍壽。記注官承膺祚金健修。以次進伏訖。上曰。俄者視事取稟。何承旨入之乎。泰永曰。臣朦未覺察入稟矣。上命書傳敎曰。大享齋日。視事例不得取稟。而朦然入稟。雖因生疎。所重在焉。該房承旨先遞差後禁推。上命他承旨入侍。李東馨承命進伏。上命玉堂進前。馥義浩前讀訖。上命陳文義。申馥曰。書曰。民惟邦本。本固邦寧。如呂夷簡。不稅農器一事。亦可見弘濟之一端。而蹟其相業。未嘗不由乎此也。惟我國家。深仁厚澤。浹於民心。八路蒼生。雖無目下捐瘠之患。而遐方外邑。安保其無一夫之不被乎。惠澤猶病於博施。鰥寡宜先於發政。伏願殿下。益加聖念。以廣懷保之政焉。上曰。好矣。義浩曰。天章筆札。使陳時政者。夷簡之意。則本欲韓富諸人之見困。而顧其事則簡其禮數。可以見情志交孚之道矣。授以紙筆。可以開盡言不違之門矣。斯實爲人主求言之要道也。且其所條上十數事。必皆當日之嘉謨嘉猷。而未見其一二採用之實。不過爲文具而止矣。伏願殿下。求言則必以此爲法。俾有交孚之效。以盡來言之方。而苟其有可用。則亦必一一採施。俾有實效焉。上曰。好矣。閣臣陳之。崑秀曰。兩儒臣已皆仰達。臣別無他言矣。上曰。參贊官陳之。東馨曰。臣亦無仰達者矣。上命玉堂先退。仍命書傳敎曰。發遣吏郞。諸執事。淸齋與否。摘奸以來。東馨曰。臣與同副承旨李泰永。伴直矣。旣有先遞差後禁推之命。右副承旨權以綱牌招入直。何如。上曰。依爲之。出擧條仍命退。諸臣以次退出。
정조 10년
行都承旨尹蓍東坐。行左承旨趙時偉坐直。右承旨李亨元坐。左副承旨洪仁浩坐直。右副承旨徐有成坐。同副承旨洪明浩坐。注書金孝建病一員未差。假注書朴蓍壽仕金祖淳仕直。事變假注書李儒修仕。
정조 10년
承旨前望單子入之。尹蓍東趙時偉黃昇源李祖承徐龍輔洪仁浩落點。
정조 10년
傳于洪仁浩曰。都承旨馳詣宗廟。奉審摘奸以來。
정조 10년
洪仁浩啓曰。右承旨趙衍德。今日不爲仕進。卽爲牌招。何如。傳曰。允。
정조 10년
洪仁浩啓曰。今此京外上言六十一張內。四十五張。係是猥濫拔去。十六張。分下各該司次。捧入之意。敢啓。傳曰。知道。
정조 10년
傳于趙時偉曰。右承旨入侍。
정조 10년
趙時偉啓曰。新除授行右承旨黃昇源。以前任雲山郡守。未及上來。斯速乘馹上來事下諭。何如。傳曰。允。
정조 10년
以前承旨李泰永禁推傳旨。傳于洪仁浩曰。分揀。
정조 10년
傳于尹蓍東曰。司鑰林義培。書題太命大相換。
정조 10년
傳于尹蓍東曰。政官牌招開政。
정조 10년
有政。吏批。判書金履素進。參判未差。參議李集斗進。行都承旨尹蓍東進。以沈豐之爲工曹參判。申益彬爲右尹。沈公權爲義盈主簿。李敬五爲中學敎授。趙時俊爲禮賓提調。禁府都事李英敎。童蒙敎官成鼎柱相換。司鑰林義培。書題太命大相換。朴孝成爲崇陵別檢。兵曹參議單趙尙鎭。參知單柳誼。左尹單申益彬。右尹單李崇祜。
정조 10년
兵批。判書徐有隣病。參判蔡弘履受香。參議趙尙鎭未肅拜。參知柳誼入直進。副護軍單李彦忠。副司直單李泰永閔彝顯。
정조 10년
洪仁浩啓曰。新除授兵曹參議趙尙鎭。方在罷散中。何以爲之。敢稟。傳曰。敍用。
정조 10년
傳于趙時偉曰。坐直承旨入侍。
정조 10년
尹蓍東啓曰。右副承旨權以綱牌不進罷職傳旨。今方捧入矣。伴直無人。右承旨趙衍德。所當牌招。而拘於廳規。不得請牌。何以爲之。敢稟。傳曰。違牌承旨許遞。前望單子入之。待下批牌招。
정조 10년
承旨前望單子入之。李亨元洪明浩落點。
정조 10년
趙時偉。以都摠府言啓曰。今日入直內三廳武兼禁軍及軍兵等。當爲中日習射。而宗廟夏享大祭齋戒相値。不得爲之之意。敢啓。傳曰。知道。
정조 10년
李亨元。以賑恤廳言啓曰。西部甕里中契下契失火民家恤典。比辛亥已例。倍數加給事。命下矣。發遣本廳郞廳與漢城府官員。該部官員。考出帳籍。更加査櫛。則兩契元戶三百六十戶。挾戶二十二戶。合三百八十二戶內。中戶五戶。米各七斗。錢各一兩四錢式小戶一百五十七戶。米各五斗。錢各一兩式。殘獨戶二百二十戶。米各三斗。錢各六錢式。合米九十八石十斗。錢二百九十六兩。奉命御史所見處。一一分給之意。敢啓。傳曰。知道。
정조 10년
洪仁浩。以大司成意啓曰。臣伏奉批旨。招致諸生。一一曉諭。則諸生等以爲。臣等陳疏未徹。其在私義。有不敢晏然居齋。故不得不相率捲堂矣。及承批旨。聖意勤摯。臣等不勝莊誦惶感。謹當還入云。故仍設食堂。臣則退去之意。敢啓。傳曰。知道。
정조 10년
洪仁浩。以刑曹言啓曰。昨日動駕時。北部居良女權召史。擊錚於衛外。故取考其原情。則以爲。渠以尹任商之妻弟。適値癸酉奉保替立之時。近月奉乳進御。目今寡居無聊。資身無策。伏乞月下斗米之惠云矣。奉乳進御。未滿一朔。旋卽出外。則與任商之妻。初無同異之可論。而敢生非分之望。有此猥濫之請。雖以年老無識女人之故。不爲請勘。而原情內辭緣。勿施。何如。傳曰。分付惠廳。給米二石。可也。
정조 10년
洪仁浩。以刑曹言啓曰。昨日動駕時。南部居閑良咸興孫。擊錚於衛外。故取考其原情。則以爲。戊辰年御眞摸寫時。其祖道弘。與張敬周秦應會金喜誠。皆以盡誠奉行之勞。俱蒙邊將特除之恩。而逮至辛未特敎判下內。先朝御眞同參畫員張敬周咸道弘金喜誠等。更爲調用事。命下。張敬周除牛峴僉使。金喜誠除椒島僉使。又除泗川縣監。而其祖道弘。獨漏於錄用。癸巳因特敎。張敬周子純永。付司果祿。秦應會子渭發。軍職差下。其祖道弘。旣是同參一體之人。而其父厚喆。獨不能同被恩命。其祖道弘。身死後。生道赤敗。未免持瓢丐乞。故癸卯八月。甲辰八月。昨年四月。冒萬死呼籲。連蒙軍門收用之判付。而成命之下。尙無收錄之事。其父厚喆。東西丐乞。獲霑寸祿。俾免飢死云矣。咸興孫之以此事。擊錚或上言。已至三次。連承自軍門付料窠收用之命。軍門之尙不擧行。未知其何故而不待區處。又此煩籲。揆以民習。極涉猥越。旣有年前下敎。雖不請勘。而原情內辭緣。勿施。何如。傳曰。申飭收用。可也。
정조 10년
洪仁浩。以刑曹言啓曰。昨日動駕時。全羅道靈光居閑良羅萬東。擊錚於衛外。故取考其原情。則以爲。渠等訟隻。卽東陽尉後申應顯也。憑藉宮勢。勒奪民田。數百戶鄕民。將至塡壑之境。而渠等田畓。爲四十餘石落。該宮立案。卽破堰處。海醎河淡三十結云。而取考本郡量案。則海醎河淡等四字。元不載錄。而謂以有土折受。以賭地勒捧。申師顯爲全州判官時。威䝱殘氓絡致營門。轉賣文書。盡爲奪取。故屢訴營邑。特以彼隻在京。尙未接訟。申家所在文案。現納考辨。出給民田云矣。本事旣是四件之外。不得循例捧供以入。而四十餘石落田畓。有關數百戶民命。則事係民弊。旣不可請勘。亦不容直置勿施之科。令該曹詳査稟處。何如。傳曰。此土王牌。曾已稔聞。年前推給。似在兵判按道時矣。伊時筵敎及決給委折。問于前道伯。從長決給。可也。
정조 10년
洪仁浩。以刑曹言啓曰。昨日動駕時。東部居童蒙安益賢。擊錚於衛外。故取考其原情。則以爲。其父光兼。以日傘事知。積年隨行。至於久勤首仕。而未蒙遷轉。流離鄕曲。乞蒙雨露之澤云矣。久勤首仕。誠如其言。則無端不遷。似無是理。其情雖出爲父。本事旣係干恩。原情內辭緣。勿施。何如。傳曰。允。
정조 10년
洪仁浩。以刑曹言啓曰。再昨日動駕時。黃海道海州居折衝金重澤。擊錚於衛外。故取考其原情。則以爲。渠以本營平貿別將。進上白淸價。大米一百三十八石。以詳定豫換。入往所産邑。貿易載來而負持駄價。每年四十石放下矣。自監營都封之後。減以二十石。又減以十石。流來已下米十石。限七年還錄。且渠別需別將隨行時。水荏失稔。油價替徵。每斗至於二兩。此亦無窮之弊。乞令該道善處云矣。原情內辭緣。極涉猥越。設令盡如其言。眞有稱冤之端。切己之事。呈訴營邑。亦足以通變捄弊。而敢生無嚴之心。有此鳴金之擧。此等頑濫之習。不可不嚴懲。原情勿施。其罪狀。照法勘處。何如。傳曰。允。分付該道使卽釐弊。可也。
정조 10년
洪仁浩。以刑曹言啓曰。昨日動駕時。慶尙道晉州居良人申浩權。擊錚衛外。故取考其原情。則以爲。其父重澄。壬寅春。自京還鄕之路。李元甲斫伐其丘木。則使其奴日銀金。以鞭打之。而元甲被打後。負木還家。其翌日負柴。又翌日負木。則其無𧏮可知。元甲得食賽神之肉。中毒致命。其父母。知其病死。斂葬三日後。獄卒李漢儀。慫慂屍親。告官成獄。設令元甲之死。果祟於被打。則未死前。何不告官。死後亦何不卽地發狀乎。元甲生前。如常行役之狀。其食主人及樵伴諸招。俱爲明白。而只以檢狀中。眼突腸出。遽然斷案。乞免獄中之土云矣。此獄前。因申浩權上言與擊錚。一査再査。到底窮覈。昨秋又因判付。更令推官。嚴覈詳査。而其時道啓。亦無傅生之論。故如式同推之意。覆啓蒙允。則重澄之尙不輸款。縱子呼籲。屢煩天聽。萬萬無嚴。原情勿施。何如。傳曰。渠父重澄文案。屢日看閱。屢行按査。求生必死。未執疑端。姑令仍前同推。則每每呼訴之狀。誠甚可駭。事係爲父鳴冤。依草記。原情勿施。可也。
정조 10년
洪仁浩。以刑曹言啓曰。昨日動駕時。全羅道羅州居閑良高雲昌。擊錚於衛外。故取考其原情。則以爲。本州其佐安昌兩島結卜。免稅於玉山大嬪房。而每結正租百斗式防納矣。丙申年。宮房革罷後。內需司䆃掌。依前䝱徵。故其兄元昌。昨年八月擊錚。以非理好訟。定配興海。放送元昌。以爲兩島殘民安堵之地云矣。高雲昌之兄元昌。昨秋以此事鳴金。而伊時因內需司草記。査實於元昌。則渠乃本非島民。收斂島氓四百金錢貨。敢以無土樣。欺罔天聽之罪。箇箇自服。故自臣曹。考律定配矣。曾未幾何。又復驚動天聽。肆然請宥。揆以民習。殊涉無嚴。此等頑濫奸細之類。決不可尋常處之。原情勿施。其冒濫之罪。照法重勘。何如。傳曰。近來民習。雖甚頑悍。不畏法綱。而非理之事。兄弟換面。如是無難煩籲。此無關於民隱。適足以長其奸計。自本曹爲先嚴刑下送。該道監司處。嚴査奸情。加刑定配。可也。
정조 10년
洪仁浩。以刑曹言啓曰。昨日動駕時。泮村居館婢連伊。擊錚於衛外。故取考其原情。則以爲。其夫黃興坤。被打於鄭盤奉處。竟爲致命。盤奉亦以打殺的實。箇箇承款。而尙未勘斷。斯速償命。以伸夫冤云矣。二月幸行時。因渠上言。自臣曺以鄭盤奉請捧結案。姑未判下置之之意。覆啓蒙允矣。曾未數朔。又此鳴金。極涉猥越。不可以無識女人。事係爲夫。每每寬恕。原情勿施。其罪狀嚴加懲治。何如。傳曰。申重澄子鳴冤。雖曰事係爲父。屢度煩籲。極爲痛駭。而本曹但請勿施。至於此草記。均是四件內事。且爲夫無間於爲父。則獨請嚴加懲治。未知其平允。依重澄子例。原情只令勿施。可也。
정조 10년
洪明浩。以漢城府言啓曰。甕幕里失火人家數爻。前以該部成冊所報者。別單書入。而卽見本府郞廳恤典分給成冊。則該部元成冊中落漏者。合爲十九戶矣。民家之連燒累百。何等驚駭。況此卽登諸啓聞者。而該部官。初不能詳細計點。致此落漏之多。其所擧行。極爲疎忽。此不可置而不論。西部都事柳烶。奉事鄭可容。令該府處之。何如。傳曰。部官。近來效勞甚多。似此微眚。宜有參恕之擧。今番則分揀。可也。
정조 10년
前典牲直長閔彝顯疏曰。伏以。臣以言乎所被之恩禮。則直是千萬不堪也。以言乎所帶之職名。則有難時月虛縻也。瀝血陳懇。誠非獲已。屛息靖處。恭俟處分。及承恩批。不惟不準所辭。其開示之丁寧。敎告之諄複。乃反逈越常格。臣拜稽莊誦。且惶且感。誠不自意。賤陋如臣。罪積違逋。而前後三載之間。聖上所以包容而眷顧之者。乃至於斯也。夫以臣不才蔑學。空疎譾劣。不足與議於儒學之選。旌招之列者。固已悉暴於前。不宜復事煩瀆。而惟是聖批。首及於世祿休戚之義。則臣祗承德音。尤不勝其怵惕而感激焉。噫。臣家受國厚恩。世篤忠貞。臣於前人。無能爲役。而秉彝之天。不至全泯。苟可以效尺寸之勞。絲毫之報者。燥濕夷險。有所不擇。是其區區情實。亦可見於屢年從宦之日。而只緣臣本末未顯。轉輾謬誤。叨竊踰分。進身無路。甘自陷於辜恩慢命之誅。此豈臣之所敢安。蓋亦有甚不得已者存焉。如使臣。趨膺恩命。周旋金華之筵。出入銅龍之闈。螢爝之微。有足以承太陽之光。涓涔之滴。有足以裨少海之潤。則其亦何憚。而不思對揚。上孤虛佇之聖意。下隳世臣之常分哉。且臣於憲職除拜之久。居然三閱月矣。間接朝紙。或有事會。輒以山林外許遞。上煩聖敎。臣於此。瞿然慙悚。益無以自措。夫蔭官臺選。祖宗朝所以處林下讀書之士者。故其於遞易之際。時或區別。寔出格外之殊私。而然亦不數數有也。今以臣之末宦賤品。叨此恩除。已是意慮之外。而乃聖明又以施於彼者。加之於臣。使風憲重地。一任瘝曠。經涉數朔。汔無變通之期。卽無論臣之惶隕悶蹙。其有關於聖朝綜名核實之政。豈細故也哉。臣爲是之懼。用敢不避瀆擾。復申號籲。伏乞天地父母。俯賜鑑諒。亟許鐫改臣本兼職任。仍勘臣違傲干冒之罪。以幸公私。不勝大願。答曰。省疏具悉。爾之膺抄選之列者。今幾歲也。予之有敦召之命者。凡幾遭也。林蟬起懷。谷駒難縻。徒勤虛佇。繼之以慨惋。夫所貴乎士者。以其能學究先式。將有爲於斯世也。所貴乎世臣者。以其能擔時務於脊梁。竭誠悃於筋力。只知有國而不知有身家也。所貴乎名門望族者。以其能承父兄之良誨。而對颺乎君命。篤子弟之嘉行。而務式乎朝臣。不墜其家聲。而有關於治道也。雖然。在上者如不誠心好之。以禮招之。則在下者固無自衒自進之義。此從古遺賢逸士之遯世無憫。長往而不顧者也。今世之爲士。爲世臣。爲名門望族者。固知莫先於爾。而予所以降諭諄複。將欲必致而乃已者。意非在於文具。則何可固守東岡。獨善其身。不念其所貴者存乎。至於縻以官銜。不若待以誠禮。所帶臺職。特許遞改者。槪出安心之意。兼爲進身之路。爾須蟠然改圖。卽速登途。講席盡啓沃之責。胄筵任輔導之方。是予側席之望也。此批答。下諭于前持平閔彝顯處。仍以所下本草封傳。
정조 10년
丙午四月初三日辰時。上御重熙堂。承旨入侍時。右承旨趙衍德。假注書金祖淳。記注官金健修。記事官李崑秀。以次進伏訖。上曰。下番入侍。賤臣承命出。與尹行任偕入進伏。上命衍德及賤臣書生魚賜給標紙訖。命書傳敎曰。知事姜杭。今日下去。內下藥封賜給。仍下藥封。賤臣承命出傳。命書傳敎曰。其在禮使之意。宜有曲體之道。吏曹參判沈豐之許遞。前望單子入之。命書傳敎曰。政院事。可謂無之如何矣。雖以目下事言之。昨日則大享齋日視事。依例取稟。故承宣待命處分矣。明日卽無故日。而又忽以頉稟入之。問其委折。諉以院吏所敎。豈可成說。雖於親享時。禮成後則元無用齋之例。況攝享乎。似此小事。每煩飭敎。蓋由近日承宣生疎之致。任人不亦難乎。頻叨則已生怠心。罕除則莫知頭緖。近日政院貌樣。貽辱大矣。該房承旨遞差。在院承旨。亦爲遞差。都承旨左承旨。同在一院。旣不引義。則突亢懸病。待牌入來。似此踰濫之習。豈可任其滋長。右承旨趙衍德罷職。承旨前望單子入之。待下批牌招察任。命退。諸臣以次退出。
정조 10년
丙午四月初三日申時。上御重熙堂。坐直承旨入侍時。右副承旨徐龍輔。假注書金祖淳。記事官李崑秀尹行任。以次進伏。上曰。政官牌招開政。賤臣承命出傳。以左副承旨李祖承牌不進罷職傳旨。命書傳敎曰。聞有實故與在外承旨許遞。前望單子入之。待下批牌招察任。命書榻敎曰。兵曹堂上前望單子入之。命退。承史以次退出。
정조 10년
行都承旨尹蓍東坐。行左承旨趙時偉坐。右承旨李亨元坐直。左副承旨洪仁浩坐。右副承旨徐有成坐。同副承旨洪明浩坐直。注書金孝建病一員未差。假注書朴蓍壽仕金祖淳仕直。事變假注書李儒修仕。
정조 10년
傳于洪仁浩曰。右副承旨與下直守令入侍。
정조 10년
備忘記。濟州牧使李命峻下直。長弓一張。長箭一部。片箭一部。筒兒一箇賜給。
정조 10년
吏曹參判前望單子入之。李秉模落點。
정조 10년
洪明浩啓曰。假注書金祖淳。時無職名。令該曹依例付軍職。冠帶常仕。何如。傳曰。允。
정조 10년
以大司諫林蓍喆。正言申大尹。執義曺允大。持平金養根牌不進罷職傳旨。傳于李亨元曰。只推。
정조 10년
以黃海監司啓本。罪人宋允大到配事。傳于李亨元曰。所犯雖甚駭然。編配顆然可悶。分揀放送。
정조 10년
以茂朱居閑良趙世貴等上言。傳于洪明浩曰。果如所訴。從厚施賞事下諭於該道。
정조 10년
以訓鍊都監吹手崔命得上言。傳于洪明浩曰。不必回啓。後日政加資。依例下批。
정조 10년
以江村慰諭御史狀啓。失火民人米錢及收稅木分給事。傳于洪明浩曰。觀爾狀辭。極甚該詳。目下民情。槪可領略。分給米錢及材木。已皆受去結構云。始云自此安接。予方懸企。爾須着意宣撫。俾有終始之效。爾以比隣及他洞民人之自願捐財納錢米顧助事。附奏矣。稍實民戶之出力顧助。誠心可尙。厚俗可見。待爾還朝後。別單入啓。當有別般論賞之擧。一直添捧。若無限節。則朝家恩典。不無屑越之慮。爾亦知此意。量宜措處事。回諭。
정조 10년
以珍山郡居朴英贊上言。傳于洪明浩曰。其言似然。査實狀聞後。令該曹加資事下諭于該道監司。上言亦爲封送。
정조 10년
傳于李亨元曰。召對爲之。
정조 10년
洪明浩啓曰。明日朝講次對。兩司無進參之員。除在外外。未肅拜呈告人員。竝待開門牌招。何如。傳曰。允。
정조 10년
傳于洪仁浩曰。左副承旨入侍。
정조 10년
徐有成。以弘文館言啓曰。修撰李書九。旣有只推之命。卽爲牌招察任。何如。傳曰。允。
정조 10년
洪明浩。以吏曹言啓曰。南原居幼學李宗喆。二月幸行時。爲其父老職上言。而其時。以限內不爲現身。草記勿施。而批旨旣曰爲親推恩之請。則爲其子者。理當等待來現。至今不知去處者。人事道理。豈可如此。其中幼學。則不可以無識常漢比論。分付各該地方官。使之各別科罪可也事。判下。而自臣曹。使之各別科罪之意。有所發關矣。今又上言。限內現身。而取考戶口。則前呈上言。與現納戶口年歲。俱有刀剉。且着署。與前上言。大有相左。跡涉變幻。事甚疑眩。上言內辭緣勿施。其罪狀。令攸司嚴治。何如。傳曰。允。
정조 10년
洪明浩。以戶曹言啓曰。以長興庫紙地降品事。因大臣所奏。有申飭該曹。擧行形止。使之草記之命矣。昨秋紙地降品之後。日記紙官敎紙。凡干入啓公事之紙。品甚薄劣。所見駭然。故前月自臣曹。招致貢人。以此是行不得之意。多般戒飭。又以元貢三千七百餘卷之價。極爲優厚。別貿之價。每卷比前加給二斗。不可稱冤之意。申申曉諭。則渠輩亦以爲。今此降品之紙地。揆以事體。實是行不得之事。非不知稱冤之猥越。而但以京造啓辭紙。各司責納之弊。下輩侵漁之患。誠爲難支之大端。今若莫重內入紙外。諸上司責納此紙之事。一切禁斷。則楮注紙。雖依前進排。固當擧行云云。故此則昨秋。旣因筵敎。嚴飭各司。宜無此弊。如有復踵前習之弊。則當更爲筵稟嚴禁之。有所約束。則渠輩以爲誠如此則楮注紙。依前擧行事納供。而自今三月初一日朔朝。日記紙官敎紙。凡係入啓公事紙。皆依前進排。於是乎公私兩便。臣方竊以爲幸。而第緣臣。智慮昏短。似此委折。未及轉報於廟堂。廟堂所奏。乃在於伊日已進排之後。莫非臣鈍滯之致。臣不勝惶恐之至。大抵近來貢市人之弊瘼稱冤。率多猥濫。而朝家每以軫念之德。輒施優恤之政。凡有所訴。皆蒙恩許。故在庭諸臣。亦以仰體德意。曲副民願爲事。而覆難防塞。有所不敢。此其勢。自至於恩竭財窮。而畢竟蹊壑難充。堂陛不嚴。況此楮注紙一款。渠輩已爲依前進排。今於成命之下。臣曹昧然奉行。則恩澤恐涉無名。義分亦甚不安。容俟後日登對時。稟奏後擧行之意。敢啓。傳曰。知道。
정조 10년
李亨元。以兵曹言啓曰。本曹堂上軍官禁軍遞兒窠。今方有闕矣。依定式。禁軍別將與各番將。眼同試取。以其居首者塡差之意。敢啓。傳曰。知道。
정조 10년
趙時偉。以兵曹言啓曰。兼司僕將金命峻。五衛將吳益常。俱以身病猝重。時月之內。無望供職。呈狀乞遞。宿衛輪番之任。不可久曠。竝改差。何如。傳曰。允。
정조 10년
洪仁浩。以內醫院都提調提調意啓曰。因成川府使金載瓚陳達。本院回啓草記批旨內。民弊至此。別般釐正。在所不已。爲弊之由。捄弊之方。道伯逐一詳細狀聞後稟處可也事。命下矣。卽爲發關該道道臣。使之覆啓矣。今此平安監司鄭一祥狀啓。以爲本道山邑。或有産茸處。而旣少行獵之事。又乏可合之品。每當兩營之封進。輒致京肆之貿來。故審藥則藉重徵索。商儈則乘機操縱。逐歲增價。殆無限節。初以七兩十兩。而爲四十八。十至於一百二十之多。究其受弊之源。專在於審藥商儈之夤緣爲利。第此多年翔貴之餘。勒加一時勊減之政。則亦係行不得之事。今年春等爲始。每對一百兩式。酌量折價。使之預給於兩營審藥處。以爲前期措備事。行關於各該邑。已爲定式。今此該院覆啓。實爲目下捄弊之道云矣。蓋其生弊之端。捄弊之方。亦皆備言釐改之政。已始於今春進上之時。與本院回啓。不謀而同。外此則無別般道理。姑依道臣。定式施行。何如。傳曰。允。
정조 10년
洪明浩。以備邊司言啓曰。慶尙道東萊居民李斗靖等上言批旨內。有論理草記之命矣。卽見其上言。則以爲臣矣身等。積困於下納運監之役。將至流離塡壑之境。大抵納米二萬餘石給倭之時。元無補縮之事。而倭人捧米之法。每石有七升五合加給之例。故自朝家。每石五升及落米二升。合七升劃給。而五合米。猶爲不足。屢經改斛。每斛之見縮。不下二三升。且各邑下納米。皆是春初所捧者。而數多穀物。一從倭獻之米。分排入送。故經秋至冬。留庫過半。海岸卑濕之地。或經一二年。腐傷鼠縮。石石所縮。不下五六升。而但計包數。出給運監。使之輸給。諸般見縮。皆作運監輩白地橫當之歸。且於入給之時。倭人謂之看色。以竹筒揷於米石而出之者。每石所費。爲三四合。米石中最輕者。盛於斛子。以無楞眞木。擊動兩弦而枰之。使斛內。自至陷縮。執以爲欠縮之數。百石內各取一石而較準之。不復斛量他石。石一例徵捧。其所出縮。不知爲幾石。故一經運監。敗家亡身。隣族不保。漕倉之法。每石有一斗八升之加給。而至於給倭之米。猶有五合之不足。屢萬石入給。未有一升之補縮。下納給倭之米。一依漕倉上納例。區劃補縮。不然則各其下納列邑。運給於倭館。自當其利害。使邊地生靈。庶有安保之望云矣。每年倭供米元數。不下二萬餘石。而其所入給。每在進獻出來之時。元無一時盡下之事。故庫中久置。自多欠縮。館內改量。又致高濫。運監輩之負逋呼冤。必至之勢。呈狀本道。來訴本司者。不啻累矣。而濟倉前例。屬於加斂。各邑自納。大關民弊。心知其矜惻。而使之仍舊者。蓋出不得已也。今此上言。非有別般新弊。不過復申前說。難於採施。今亦猶古。第其裹足呼籲。旣係邊塞民隱。仍以置之。殊非仰體軫恤之意。大抵倭供米。乃是田大同劃給者。捧上之精實準斛。所當一如稅納。而各邑間多稽緩。萊府亦不檢察。以致穀物之劣縮。一任運監之殘敗。事之寒心。莫此爲甚。今若嚴加提飭。每於各邑下納之時。一依稅納規例。俾無如前泛忽之弊。則庶可爲一分矯捄之道。以此意分付嶺南道臣及東萊府使處。何如。傳曰。允。
정조 10년
洪明浩。以刑曹言啓曰。猥濫擊錚人金重澤照律勘處事。命下矣。取考律文。則大明律越訴條有曰。若迎車駕。及擊登聞皷申訴而不實者。杖一百。事重者從重論。同律對制上書。詐不以實條有曰。上書詐不以實者。杖一百。徒三年。罪人金重澤。欲推淸蜜駄價罪。依此律。決杖一百後。徒三年。定配於忠淸道藍浦縣。卽爲押送之意。敢啓。傳曰。知道。
정조 10년
義禁府啓目。珍島前郡守李慶麟原情云云。傳旨內辭緣。泛稱遲晩。刑推得情。何如。判付啓。陰謀未必與聞。私通難掩其跡。不可以年老。有所寬恕。且於渠供。一一輸款。姑先還配爲良如敎。
정조 10년
大司憲尹承烈。掌令魚錫齡。持平韓商新。獻納申禹相。校理申馥。正言姜世綸。修撰成種仁。副修撰洪義浩李羽晉啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答曰。不允。
정조 10년
大司憲尹承烈。掌令魚錫齡。持平韓商新。獻納申禹相。正言姜世綸啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人烱采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答曰。不允。
정조 10년
掌令魚錫齡啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請尹得孚嚴鞫得情。請亟寢煥九島配之命。卽令王府。拿來嚴鞫。夬正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。答曰。不允。
정조 10년
正言姜世綸啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬亟令散配。時謙兄弟竝投絶島。以嚴隄防。請巨濟府絶島安置罪人朴宗集。亟令王府。拿鞫嚴情。施以當律。請逆尙魯施以孥籍之典。請物故罪人國榮亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚亟令王府。嚴鞫得情。請李光殷設鞫嚴問。期於得情。施以當律。請渭原郡定配罪人烱魯。極寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王府。請還發配所罪人宋迪中。亟令王府。拿來嚴鞫。期於得情。請京兆査出發文之人。亟施譴削之典。答曰。不允。
정조 10년
丙午四月初四日辰時。上御春塘臺。右副承旨與下直守令入侍時。右副承旨洪仁浩。假注書金祖淳。記注官承膺祚崔逵翰。濟州牧使李命俊。以次進伏訖。上曰。本來治績。固所稔聞。而島俗素稱難治。下去之後。須悉心撫摩。俾紓予南顧之憂也。何日當發行乎。命俊曰。今日欲爲離程矣。上曰。承旨宣諭。仁浩讀宣諭帖訖。命書傳敎曰。左副承旨聞有實恙。許遞。前望單子入之。待下批牌招察任。命退。諸臣以次退出。
정조 10년
行都承旨尹蓍東坐。行左承旨趙時偉坐直。右承旨李亨元坐直。左副承旨洪仁浩坐。右副承旨徐有成坐。同副承旨洪明浩坐。注書金孝建病一員未差。假注書朴蓍壽仕金祖淳仕直。事變假注書李儒修仕。
정조 10년
趙時偉啓曰。工曹參判沈豐之。除拜後。過三日不爲出肅。依定式。推考警責。仍卽牌招察任。何如。傳曰。允。
정조 10년
傳于趙時偉曰。大臣備局堂上引見。
정조 10년
趙時偉啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
趙時偉啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于李亨元曰。右副承旨與一提學入侍。
정조 10년
以吏曹參議李集斗牌不進罷職傳旨。傳于李亨元曰。只推。更爲牌招。
정조 10년
以吏曹參議李集斗再牌不進罷職傳旨。傳于李亨元曰。只推。
정조 10년
有政。吏批。判書金履素進。參判未差。參議李集斗進。行都承旨尹蓍東進。以朴行淳爲持平。宋煥德爲正言。洪聖淵爲修撰。申耆爲兼弼善。李秉模爲工曹參判。鄭時敬爲監察。李翼晉爲兵曹正郞。南播秀爲沙斤察訪。尹煜爲忠勳都事。洪良浩爲同經筵。
정조 10년
兵批。判書徐有隣病。參判蔡弘履病。參議趙尙鎭未肅拜。參知柳誼入直進。承旨趙時偉進。副護軍單具明謙。副司直單洪秀輔黃昇源李祖承李東馨徐龍輔權以綱。
정조 10년
傳于李亨元曰。左承旨入侍。
정조 10년
慶尙監司狀啓。四月令薦新生竹笋進上。節候尙早。限內不得封進。惶恐待罪事。傳于李亨元曰。勿待罪事。回諭。
정조 10년
趙時偉。以兵曹言啓曰。本曹正郞張至冕。身病猝重。屢度呈狀乞遞。宿衛重地。不可久曠。今姑改差。何如。傳曰。允。
정조 10년
洪仁浩。以義禁府言啓曰。豐川府徒配罪人宋允大。分揀放送事。命下矣。宋允大卽爲放送事。分付該道道臣之意。敢啓。傳曰。知道。
정조 10년
洪仁浩。以義禁府言啓曰。時囚罪人李慶麟原情公事判付內。陰謀未必與聞。私通難掩其跡。姑先遠配事。命下矣。李慶麟全羅道光陽縣定配。而以判付內辭意。具罪目。依例發遣府書吏。押送配所。何如。傳曰。允。
정조 10년
洪仁浩。以刑曹言啓曰。因江華居金錫龜。以其父慶輝定配蒙放事。駕前上言。與同罪諸囚放送事。分付事。命下矣。取考配案。則本府收稅監官金慶輝。忠淸道沔川郡。劉興甲。洪州牧。色吏金百朋。平安道中和府。趙宗瑜。詳原郡。以同罪。竝爲定配。依傳敎。卽爲放送事。分付各該道臣之意。敢啓。傳曰。知道。
정조 10년
平安監司趙㻐疏曰。伏以。臣濫叨藩寄。辭不獲命。行將赴任。而路過楊州。楊州卽臣丘墓之鄕也。松楸入望。霜露增感。區區私情。竊欲一掃塋封。而使行。君命也。雖咫尺之近。而有不敢擅自迂廻。玆控短疏。仰瀆宸嚴。儻蒙聖慈。俯賜憐察。特賜恩暇。俾之歷省先壠。則是臣之至榮大願也。答曰。省疏具悉。卿其依所請。歷省焉。
정조 10년
原春監司李致中疏曰。伏以。臣猥膺藩寄。行將辭陛矣。臣之父母墳山。在於廣州地。距東赴大路。不過爲一息之程。松楸入望。霜露增感。若蒙體諒之恩。俾遂歷省之願。則幢節所過。榮動鄕里。官酒以奠。感結幽明。玆陳短章。仰瀆崇聽。伏乞聖慈。俯賜鑑諒。特許迤往。以伸至情。千萬幸甚。答曰。省疏具悉。卿其依所請。歷省焉。